## Pravilnik o registru hrvatskih vojnih zrakoplova

### NN 29/2001 (4.4.2001.), Pravilnik o registru hrvatskih vojnih zrakoplova

# MINISTARSTVO OBRANE

510

Na temelju članka 22. stavka 4. Zakona o obrani (»Narodne novine«, broj
74/93. - pročišćeni tekst, broj 57/96. i 16/00.) a u svezi s člankom 7. stavkom
2. Zakona o zračnom prometu (»Narodne novine«, broj 132/98.), donosim

## PRAVILNIK

### O REGISTRU HRVATSKIH VOJNIH ZRAKOPLOVA

I. TEMELJNE ODREDBE

Članak 1.

Ovim Pravilnikom propisuje se sadržaj i način vođenja Registra hrvatskih
vojnih zrakoplova i pomoćnih imenika (u daljnjem tekstu: vojni registar), te
uvjeti za upis i brisanje hrvatskih vojnih zrakoplova (u daljnjem tekstu: vojni
zrakoplovi) iz vojnog registra.

Članak 2.

Vojni zrakoplovi upisuju se u vojni registar.

Vojni registar vodi Zapovjedništvo Hrvatskog ratnog zrakoplovstva i
protuzračne obrane (u daljnjem tekstu: Zapovjedništvo HRZ i PZO).

Članak 3.

U vojni registar upisuju se zrakoplovi teži od zraka:

– avioni,

– helikopteri,

– ostali zrakoplovi.

U vojni registar upisuju se i zrakoplovi iz stavka 1. ovoga članka koji
su u izgradnji pod uvjetom da je njihov naručitelj Mini­s­tarstvo obrane
Republike Hrvatske (u daljnjem tekstu: MORH).

Članak 4.

Vojni registar sastoji se od glavne knjige, zbirke isprava i pomoćnih
imenika.

II. GLAVNA KNJIGA

Članak 5.

Glavna knjiga zrakoplova sastoji se od
zrakoplovno knjižnih uložaka.

Za svaki zrakoplov osniva se zasebni
zrakoplovno knjižni uložak.

Zrakoplovno knjižni uložak sadrži: upisni list
(list A) i vlasnički list (list B).

Članak 6.

U upisni list upisuju se
podaci o proizvođaču zrakoplova, godini izgradnje zrakoplova, namjeni
zrakoplova, dodatnoj opremi i pričuvnim dijelovima zrakoplova, a upis se vrši
na temelju rješenja o upisu koje donosi zapovjednik HRZ i PZO.

Kada se u glavnu knjigu
upisuju zrakoplovi u izgradnji, u upisni list u rubriku »napomena« upisuju se
osnovni podaci o dozvoli za izgradnju (tko ju je i kada izdao).

Članak
7.

U vlasnički list upisuju se
podaci o vlasniku, podaci o načinu stjecanja vlasništva, podaci o raspolaganju
zrakoplova te o zrakoplovnoj bazi (domicilni aerodrom).

III. ZBIRKA
ISPRAVA

Članak 8.

Za svaki zrakoplov vodi se i zbirka isprava.

Zbirka isprava nastaje ulaganjem originalnih isprava ili ovje­renih
prijepisa na temelju kojih je izvršen upis zrakoplova u glavnu knjigu.

Uložene isprave ili ovjereni prijepisi uvezuju se u sveske.

IV. POMOĆNI
IMENICI

Članak 9.

Uz glavnu knjigu i zbirke isprava postoje i sljedeći pomoćni imenici:

1. Imenik zrakoplova u koji se upisuju zrakoplovi po broj­čanom
redoslijedu registarske oznake s naznakom broja uloška u koji su upisani u
glavnu knjigu.

2. Imenik vlasnika u koji se upisuje nositelj prava vlasništva
zrakoplova u slučaju da MORH koristi zrakoplove koji nisu u njegovu vlasništvu.

3. Imenik zrakoplova koji su izbrisani iz glavne knjige.

V. UPIS U VOJNI
REGISTAR

Članak 10.

U vojni registar upisuju se zrakoplovi na
temelju:

1. pravovaljanih dokaza o vlasništvu ili
korištenja zrakoplova,

2. potvrde o ispisu zrakoplova iz prethodnog
Registra (Certificate of Deregistration), ako je bio upisan u civilni ili
inozemni vojni registar,

3. carinske deklaracije.

Uz dokaze iz stavka 1. ovoga članka, kada je
to moguće, podnositelj zahtjeva će priložiti i:

1. homologacijski list (Type Certificate),

2. listu tehničkih podataka o zrakoplovu (Type
Certificate Dana Sheet),

3. svjedodžbu o plovidbenosti zrakoplova ako
se doprema iz inozemstva (Export Certificate of Airworthiness).

Dokazi se podnose kao izvornici ili ovjereni
prijepisi.

O uvjetima za upis zrakoplova u vojni registar
propisanim ovim Pravilnikom odlučuje stručno povjerenstvo koje određuje
ministar obrane na prijedlog načelnika Glavnog stožera oružanih snaga.

Zrakoplovi se upisuju u vojni registar
temeljem rješenja zapovjednika HRZ i PZO.

VI. BRISANJE IZ
VOJNOG REGISTRA

Članak 11.

Brisanje zrakoplova iz vojnog registra obavlja se:

1. ako je zrakoplov uništen ili je postao trajno neuporabljiv ili je iz
drugih razloga povučen iz uporabe,

2. ako se zrakoplov upisuje u drugi registar.

O uvjetima za brisanje zrakoplova iz vojnog registra propisanim ovim
Pravilnikom odlučuje stručno povjerenstvo koje odredi ministar obrane na
prijedlog načelnika Glavnog stožera oružanih snaga.

Zrakoplovi se brišu iz vojnog registra temeljem rješenja zapovjednika
HRZ i PZO.

Članak 12.

Zrakoplov koji je brisan iz vojnog registra
može se upisati u Hrvatski registar civilnih zrakoplova (u daljnjem tekstu:
civilni registar) na temelju odredbi Zakona o zračnom prometu (»Narodne
novine«, broj 132/98.) i propisa donesenih na temelju toga Zakona.

Zahtjev o trajnom ili privremenom upisu vojnog zrakoplova u civilni
registar, koji je brisan iz vojnog registra, podnosi ministar obrane ministru
nadležnom za poslove zračnog prometa.

VII. PRIJELAZNE I
ZAVRŠNE ODREDBE

 Članak
13.

Zapovjedništvo HRZ i PZO izvršit će upis vojnih zrakoplova u vojni
registar u roku 90 dana od dana stupanja na snagu ovoga Pravilnika.

Članak 14.

Obrasci »Glavne knjige«, »Upisnog lista«, »Vlasničkog lista«, »Zbirke
isprava« i »Imenik zrakoplova« tiskani uz ovaj Pravilnik čine njegov sastavni
dio.

Članak 15.

Ovaj Pravilnik stupa na snagu danom objave u »Narodnim novinama«.

Klasa:023-03/01-02/02
Urbroj: 512-01-01-16
Zagreb, 23. ožujak 2001.

Ministar obrane
**Jozo Radoš,** v. r.

![](dodatni/359986.gif)

![](dodatni/359987.gif)

![](dodatni/359988.gif)

![](dodatni/359989.gif)

![](dodatni/359990.gif)

if !supportEmptyParas endif

Pravilnik, NN 29/2001-510
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)